ROZHODNUTIE KOMISIE
z 31. októbra 2006,
ktorým sa zostavuje zoznam regiónov a oblastí oprávnených na financovanie z Európskeho fondu regionálneho rozvoja v rámci cezhraničnej a nadnárodnej línie cieľa európskej územnej spolupráce na obdobie rokov 2007 - 2013
[oznámené pod číslom K(2006) 5144]
(2006/769/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1083/2006 z 11. júla 2006, ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde (1), a najmä na jeho článok 7,
po porade s Výborom pre koordináciu fondov uvedeným v článku 103 nariadenia (ES) č. 1083/2006,
keďže:
(1)
Podľa článku 3 ods. 2 písm. c) nariadenia (ES) č. 1083/2006 cieľ európskej územnej spolupráce je zameraný na posilnenie cezhraničnej spolupráce prostredníctvom spoločných miestnych a regionálnych iniciatív a posilnenie nadnárodnej spolupráce prostredníctvom akcií prispievajúcich k integrovanému územnému rozvoju napĺňajúcemu priority Spoločenstva.
(2)
Podľa prvého pododseku článku 7 ods. 1 nariadenia (ES) č. 1083/2006 sú regióny Spoločenstva úrovne III NUTS pozdĺž všetkých vnútorných a niektorých vonkajších pozemných hraníc a všetky regióny Spoločenstva úrovne III NUTS pozdĺž námorných hraníc vzdialené spravidla maximálne 150 km s prihliadnutím na možné úpravy potrebné na zabezpečenie súdržnosti a kontinuity akcií spolupráce oprávnené na financovanie z Európskeho fondu regionálneho rozvoja v rámci cieľa európskej územnej spolupráce.
(3)
Podľa článku 7 ods. 2 nariadenia (ES) č. 1083/2006 sú na financovanie oprávnené aj nadnárodné oblasti.
(4)
Je nevyhnutné vyhotoviť zoznamy oprávnených regiónov a oblastí zodpovedajúcim spôsobom.
(5)
Opatrenia stanovené v tomto rozhodnutí sú v súlade so stanoviskom Výboru pre koordináciu fondov,
PRIJALA TOTO ROZHODNUTIE:
Článok 1
Na účely cezhraničnej spolupráce, ako sa uvádza v článku 7 ods. 1 nariadenia (ES) č. 1083/2006, regiónmi oprávnenými na financovanie z Európskeho fondu regionálneho rozvoja v rámci cieľa európskej územnej spolupráce sú regióny uvedené v prílohe I.
Článok 2
Na účely nadnárodnej spolupráce, ako sa uvádza v článku 7 ods. 2 nariadenia (ES) č. 1083/2006, oblasťami oprávnenými na financovanie z Európskeho fondu regionálneho rozvoja v rámci cieľa európskej územnej spolupráce sú oblasti uvedené v prílohe II.
Článok 3
Toto rozhodnutie je určené členským štátom.
V Bruseli 31. októbra 2006